NARIADENIE KOMISIE (ES) č. 1416/2006
z 26. septembra 2006,
ktorým sa stanovujú osobitné pravidlá uplatňovania článku 7 ods. 2 Dohody o obchode s vínom medzi Európskym spoločenstvom a Spojenými štátmi americkými, pokiaľ ide o ochranu amerických označení pôvodu v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2006/232/ES z 20. decembra 2005 o uzavretí dohody medzi Európskym spoločenstvom a Spojenými štátmi americkými o obchode s vínom (1), a najmä na jej článok 3,
keďže:
(1)
Spoločenstvo v súlade s článkom 7 ods. 2 Dohody medzi Európskym spoločenstvom a Spojenými štátmi americkými o obchode s vínom (2) (ďalej len „dohoda“) zabezpečuje, aby sa z vinohradníckeho hľadiska dôležité označenia uvedené v prílohe V k dohode mohli používať ako označenia pôvodu vína iba na označenie vín pôvodu vyjadreného týmto označením.
(2)
Toto nariadenie by nemalo ovplyvniť práva duševného vlastníctva v súčasnosti platné v Spoločenstve.
(3)
Preto by sa mala zabezpečiť ochrana amerických označení pôvodu v Spoločenstve, ako sa stanovuje v dohode, a najmä v článku 7 ods. 2 a ods. 3 v spojení s článkom 12.
(4)
Dohoda nadobudla účinnosť 10. marca 2006 (3). Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie.
(5)
Opatrenia stanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
1. Americké označenia pôvodu uvedené v prílohe sa môžu používať ako označenia pôvodu vína len na označenie vín pôvodu vyjadreného týmto označením. Príslušné orgány každej strany prijmú opatrenia, aby žiadne víno, ktoré nie je označené v súlade s týmto článkom, nebolo uvedené na trh alebo aby bolo stiahnuté z trhu, kým nie je označené v súlade s týmto článkom.
2. Odsekom l:
a)
nie sú ovplyvnené práva duševného vlastníctva v súčasnosti platné v Spoločenstve ani používanie označenia chráneného ako právo duševného vlastníctva pri obchodovaní v rámci Spoločenstva pred nadobudnutím účinnosti tohto nariadenia;
b)
sa nebráni prípadným opatreniam, ktorými sa umožní používanie rovnako znejúcich označení pôvodu v prípadoch, keď to pre spotrebiteľov nebude zavádzajúce, alebo ktorým sa umožní osobe pri uzatváraní obchodov používať svoje meno alebo meno svojho obchodného predchodcu takým spôsobom, ktorý nebude pre spotrebiteľov zavádzajúci.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. septembra 2006